તાજેતરમાં થયેલ ગુજરાત વિધાનસભાની ચૂંટણીઓનાં પરિણામો પર રાજકીય વિશ્લેષકોએ પૃથક્કરણ કરી કરીને એના મનફાવે એવા અર્થ કાઢવામાં કોઈ કમી ન રાખી. ચૂંટણીને આજે એક લાંબો સમય વીતી ચૂક્યો છે, એ પછી પણ એની અસરો તો ચાલુ રહેવાની જ. એ માટે નહિ કે એનું પરિણામ કોઈક રીતે અનપેક્ષિત હતું. હકીકતમાં તો આ પરિણામ અપેક્ષિત જ હતું. ભારતીય જનતા પાર્ટીને (ભાજપ) તો જીતવું જ હતું. અને એ પક્ષ જીત્યો પણ. પરંતુ એ જીત નિર્ણાયક રીતે ન હતી; એ પક્ષે કોંગ્રેસને જરૂર હરાવ્યો છે, પણ એનું નિકંદન કરી શક્યો નથી; કોંગ્રેસને ફટ્કો પડ્યો છે ખરો, પણ એ અટકી ગયો નથી.